LV Eiropas Savienības Oficiālais Vēstnesis L 202/1

KOMISIJAS REGULA (ES) Nr. 737/2014

(2014. gada 24. jūnijs),

ar ko groza II un III pielikumu Eiropas Parlamenta un Padomes Regulā (EK) Nr. 396/2005 attiecībā uz maksimāli pieļaujamajiem 2-fenilfenola, hlormekvata, ciflufenamīda, ciflutrīna, dikambas, fluopikolīda, flutriafola, fosetila, indoksakarba, izoprotiolāna, mandipropamīda, metaldehīda, metkonazola, fosmeta, piklorāma, propizamīda, piriproksifēna, saflufenacila, spinosada un trifloksistrobīna atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,

tā kā:

(1) 2-fenilfenola, indoksakarba un metkonazola maksimāli pieļaujamie atlieku līmeņi (MAL) ir noteikti Regulas (EK) Nr. 396/2005 II pielikumā. Hlormekvata, ciflutrīna, propizamīda un trifloksistrobīna MAL ir noteikti Regulas (EK) Nr. 396/2005 II pielikumā un III pielikuma B daļā. Ciflufenamīda, dikambas, fluopikolīda, flutriafola, fosetila, izoprotiolāna, mandipropamīda, metaldehīda, fosmeta, piklorāma, piriproksifēna un spinosada MAL ir noteikti Regulas (EK) Nr. 396/2005 III pielikuma A daļā. Attiecībā uz saflufenacilu nebija noteikti konkrēti MAL, un šī viela nebija iekļauta minētās regulas IV pielikumā, tādēļ piemēro minētās regulas 18. panta 1. punkta b) apakšpunktā noteikto sākotnējo vērtību 0,01 mg/kg.

(2) Ievērojot procedūru saistībā ar atļauju darbīgo vielu hlormekvatu saturošu augu aizsardzības līdzekli izmantot bumbieriem, graudaugiem un dzīvnieku izcelsmes produktiem, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL.

(3) Attiecībā uz ciflufenamīdu šādu pieteikumu iesniedza par tā izmantošanu zemenēm un dārzeņpipariem. Attiecībā uz ciflutrīnu šādu pieteikumu iesniedza par tā izmantošanu artišokiem. Attiecībā uz dikambu šādu pieteikumu iesniedza par tā izmantošanu garšaugiem un zāļu tējām (lapām un ziediem). Attiecībā uz fluopikolīdu šādu pieteikumu iesniedza par tā izmantošanu apiņiem. Attiecībā uz fosetilu šādu pieteikumu iesniedza par tā izmantošanu kivi, kartupeļiem un garšvielām. Attiecībā uz indoksakarbu šādu pieteikumu iesniedza par tā izmantošanu pupām (ar pākstīm) un sinepju sēklām. Attiecībā uz mandipropamīdu šādu pieteikumu iesniedza par tā izmantošanu tomātiem. Attiecībā uz metaldehīdu šādu pieteikumu iesniedza par tā izmantošanu pupām (svaigas un kaltētas) un zirņiem (svaigi un kaltēti). Attiecībā uz metkonazolu šādu pieteikumu iesniedza par tā izmantošanu miežiem un auzām. Attiecībā uz fosmetu šādu pieteikumu iesniedza par tā izmantošanu citrusaugļiem un sēkleņiem. Attiecībā uz piklorāmu šādu pieteikumu iesniedza par tā izmantošanu uz rapšu sēklām un sinepju sēklām. Attiecībā uz propizamīdu šādu pieteikumu iesniedza par tā izmantošanu zāļu tējām (lapām, ziediem un saknēm). Attiecībā uz spinosadu šādu pieteikumu iesniedza par tā izmantošanu sīkaugļiem un ogām ar kodu 0154000 un dzīvnieku izcelsmes produktiem. Attiecībā uz trifloksistrobīnu šādu pieteikumu iesniedza par tā izmantošanu mārrutkiem, sakņu pētersīļiem un portulakiem.

(4) Saskaņā ar Regulas (EK) Nr. 396/2005 6. panta 2. un 4. punktu tika iesniegts pieteikums par saflufenacila izmantošanu apelsīniem, citroniem, greipfrūtiem, mandelēm, pekanriekstiem, āboliem, bumbieriem, persikiem, plūmēm, ķiršiem, vīnogām, banāniem, mango, kartupeļiem, pākšaugu dārzeņiem, cukurkukurūzai, kukurūzai, kviešiem, rīsiem, miežiem, auzām, rudziem, sorgo, prosai, cukurniedrēm, kaltētiem zirņiem, kaltētām pupām, sojas pupām, saulespuķu sēklām, kokvilnas sēklām un kafijas pupiņām. Pieteikuma iesniedzējs apgalvo, ka minētās vielas atļautā izmantošana uz šādiem kultūraugiem Latīņamerikā, Amerikas Savienotajās Valstīs un Kanādā rada atliekas, kuru daudzums pārsniedz Regulā (EK) Nr. 396/2005 noteiktos MAL, un ka jānosaka augstāki MAL, lai novērstu tirdzniecības šķēršļus minēto kultūraugu importam.

(5) Šādus pieteikumus iesniedza arī par fluopikolīda izmantošanu sakņu un bumbuļu dārzeņiem un par flutriafola izmantošanu sēkleņiem, ķiršiem, persikiem un plūmēm. Abos gadījumos pieteikuma iesniedzējs apgalvo, ka Amerikas Savienotajās Valstīs šo vielu atļautā izmantošana uz minētajiem kultūraugiem rada atlieku līmeņus, kas pārsniedz saskaņā ar Regulu (EK) Nr. 396/2005 atļauto MAL, un augstāks MAL nepieciešams, lai izvairītos no tirdzniecības šķēršļiem, importējot šos kultūraugus. Attiecībā uz piriproksifēnu šādu pieteikumu iesniedza par tā izmantošanu kauleņiem un tējai. Pieteikuma iesniedzējs apgalvo, ka minētās vielas atļautā izmantošana uz šādiem kultūraugiem Amerikas Savienotajās Valstīs un Japānā rada atliekas, kuru daudzums pārsniedz Regulā (EK) Nr. 396/2005 noteiktos MAL, un ka jānosaka augstāki MAL, lai novērstu tirdzniecības šķēršļus minēto kultūraugu importam.

(6) Attiecīgās dalībvalstis izvērtēja minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai novērtējuma ziņojumus.

(7) Eiropas Pārtikas nekaitīguma iestāde (turpmāk “iestāde”) novērtēja pieteikumus un novērtējuma ziņojumus, īpaši izskatot riskus attiecībā uz patērētājiem un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Iestāde šos atzinumus nosūtīja Komisijai un dalībvalstīm un publiskoja tos.

(8) Iestāde pamatotajos atzinumos secināja, ka iesniegtie dati par fosetila izmantošanu kartupeļiem, propizamīda izmantošanu zāļu tēju saknēm, piriproksifēna izmantošanu aprikozēm un trifloksistrobīna izmantošanu portulakiem nav pietiekami, lai noteiktu jaunus MAL. Tādēļ spēkā esošos MAL nevajadzētu grozīt.

(9) Attiecībā uz spinosada izmantošanu sīkaugļiem un ogām iestāde secināja, ka iesniegtie dati nav pietiekami, lai noteiktu jaunu MAL izmantošanai iekštelpās.

(10) Attiecībā uz hlormekvata izmantošanu bumbieriem MAL tika noteikts līdz 2014. gada 31. jūlijam, lai ņemtu vērā, ka hlormekvata atliekas tiek pārnestas, pamatojoties uz iepriekš atļauto izmantošanu uz bumbierēm. Tā kā pārraudzības dati liecina, ka atliekas joprojām pārsniedz noteikšanas robežu, ir lietderīgi pagarināt MAL piemērošanas termiņu līdz laikam, kad stāsies spēkā regula, ar ko pārskata spēkā esošos hlormekvata MAL.

(11) Attiecībā uz fosetilu iestāde pamatoto atzinumu ir balstījusi uz piemērojamajām atlieku definīcijām, kas ierosinātas esošo MAL pārskatīšanas ietvaros saskaņā ar Regulas (EK) Nr. 396/2005 12. pantu. Tā kā citām vielām, kuru MAL pašlaik tiek pārskatīti, ir tāds pats metabolīts kā fosetilam, ir lietderīgi saglabāt spēkā esošo atlieku definīciju nemainītu līdz laikam, kad attiecībā uz šīm vielām tiks veikta pārskatīšana. Tādēļ Komisija pieprasīja iestādei ierosināt MAL saskaņā ar pašreiz piemērojamo atlieku definīciju. Iestāde ieteica noteikt MAL 150 mg/kg apmērā kivi un 400 mg/kg — garšvielām.

(12) Attiecībā uz visiem pārējiem pieteikumiem iestāde secināja, ka visas prasības par datiem ir izpildītas un pieteikuma iesniedzēju pieprasītie MAL grozījumi, pamatojoties uz ekspozīcijas novērtējumu uz 27 konkrētām patērētāju grupām Eiropā, patērētāju drošības ziņā ir pieņemami. Iestāde ņēma vērā jaunākos datus par vielu toksikoloģiskajām īpašībām. Ne šo vielu iedarbība, uzņemot tās dzīves laikā ar visiem pārtikas produktiem, kuros varētu būt šīs vielas, ne īslaicīga iedarbība, lielā daudzumā patērējot attiecīgos kultūraugus un produktus, neliecina par risku pārsniegt pieļaujamo dienas devu (ADI) vai akūto standartdevu (ARfD).

(13) Attiecībā uz 2-fenilfenola izmantošanu citrusaugļiem MAL tika noteikti līdz 2014. gada 30. septembrim, kamēr nebija iesniegtas un novērtētas divas atlieku papildu pārbaudes par citrusaugļiem un derīgi pētījumi par uzglabāšanas stabilitāti. Šo pārbaužu rezultātus un datus 2012. gada martā iesniedza Spānijai, kas ir ziņotāja dalībvalsts attiecībā uz šo vielu. Spānija izvērtēja šos datus un sagatavoja novērtējuma ziņojumu, ko iesniedza Komisijai 2012. gada 18. jūlijā. Lai iestādei atvēlētu šā ziņojuma novērtēšanai vajadzīgo laiku un Komisijai – lēmuma pieņemšanai vajadzīgo laiku, ir lietderīgi pagarināt minēto MAL piemērošanas termiņu līdz laikam, kad stāsies spēkā regula, ar ko pārskata 2-fenilfenola spēkā esošos MAL.

(14) Attiecībā uz izoprotiolāna izmantošanu rīsiem pieteikuma iesniedzējam tika lūgts iesniegt pētījumus par izoprotiolāna īpašībām cepšanas/vārīšanas apstākļos novērtētājai dalībvalstij, iestādei un Eiropas Komisijai līdz 2013. gada 31. decembrim. Šie dati tika iesniegti noteiktajā termiņā, un gan novērtētāja dalībvalsts, gan iestāde secināja, ka nav vajadzības grozīt spēkā esošo MAL.

(15) Pārtikas kodeksa komisija (PKK) (3)2012. gada 7. jūlijā pieņēma Kodeksā noteiktos saflufenacila maksimāli pieļaujamos atlieku līmeņus (CXL) pārtikai izmantojamiem subproduktiem (zīdītāju) un rapšu sēklām. Šie CXL ir droši patērētājiem Savienībā, tāpēc tie būtu jāiekļauj Regulā (EK) Nr. 396/2005 kā MAL (4).

(16) Balstoties uz iestādes pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(17) Tādēļ būtu attiecīgi jāgroza Regula (EK) Nr. 396/2005.

(18) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2014. gada 24. jūnijā Komisijas vārdā – priekšsēdētājs José Manuel BARROSO

(1) OV L 70, 16.3.2005., 1. lpp.

(2) EFSA zinātniskie ziņojumi pieejami tiešsaistē: http://www.efsa.europa.eu:

Reasoned opinion on the modification of the existing MRLs for chlormequat in pears, cereals and commodities of animal origin. EFSA Journal 2014;12(1):3544 [57 lpp.]. doi:10.2903/j.efsa.2014.3544.

Reasoned opinion on the modification of the existing MRLs for cyflufenamid in strawberries and peppers. EFSA Journal 2014;12(1):3542 [26 lpp.]. doi:10.2903/j.efsa.2014.3542.

Reasoned opinion on the modification of the existing MRL for cyfluthrin in artichokes. EFSA Journal 2013;11(10):3448 [26 lpp.]. doi:10.2903/j.efsa.2013.3448.

Reasoned opinion on the modification of the existing MRLs for dicamba in herbs and herbal infusions (leaves and flowers). EFSA Journal 2013;11(11):3470 [25 lpp.]. doi:10.2903/j.efsa.2013.3470.

Reasoned opinion on the modification of the existing MRLs for fluopicolide in hops and certain root and tuber vegetables. EFSA Journal 2013;11(11):3459 [39 lpp.]. doi:10.2903/j.efsa.2013.3459.

Reasoned opinion on the modification of the existing MRLs for flutriafol in pome fruits, peaches, cherries and plums. EFSA Journal 2013;11(10):3446 [25 lpp.]. doi:10.2903/j.efsa.2013.3446.

Reasoned opinion on the modification of the existing MRLs for fosetyl in potato, kiwi and certain spices. EFSA Journal 2012;10(12):3019 [43. lpp.]. doi:10.2903/j.efsa.2012.3019.

Reasoned opinion on the modification of the existing MRLs for indoxacarb in beans (with pods) and mustard seed. EFSA Journal 2013;11(11):3458 [27 lpp.]. doi:10.2903/j.efsa.2013.3458.

Reasoned opinion on the modification of the existing MRL for mandipropamid in tomato. EFSA Journal 2013;11(11):3466 doi:10.2903/j.efsa.2013.3466.

Reasoned opinion on the modification of the existing MRLs for metaldehyde in certain legume vegetables and pulses. EFSA Journal 2014;12(1):3537 [25 lpp.]. doi:10.2903/j.efsa.2014.3537.

Reasoned opinion on the modification of the existing MRLs for metconazole in barley and oats. EFSA Journal 2013;11(4):3185 [38 lpp.]. doi:10.2903/j.efsa.2013.3185.

Reasoned opinion on the modification of the existing MRLs for phosmet in citrus fruits, pome fruits and rape seed. EFSA Journal 2013;11(12):3510 [33. lpp.]. doi:10.2903/j.efsa.2013.3510.

Reasoned opinion on the modification of the existing MRLs for picloram in rape seed and mustard seed. EFSA Journal 2013;11(10):3439 [27 lpp.]. doi:10.2903/j.efsa.2013.3439.

Reasoned opinion on the modification of the existing MRLs for propyzamide in leaves, flowers and roots of herbal infusions. EFSA Journal 2013;11(9):3378 [28 lpp.]. doi:10.2903/j.efsa.2013.3378.

Reasoned opinion on the setting of MRLs for saflufenacil in various crops, considering the risk related to the metabolite trifluoroacetic acid (TFA). EFSA Journal 2014;12(2):3585 [58 lpp.]. doi:10.2903/j.efsa.2014.3585.

Reasoned opinion on the modification of the existing MRLs for spinosad in small fruit and berries and several commodities of animal origin. EFSA Journal 2013;11(11):3447 [38 lpp.]. doi:10.2903/j.efsa.2013.3447.

Reasoned opinion on the modification of the existing MRLs for trifloxystrobin in horseradish, parsley root and purslane. EFSA Journal 2013;11(8):3349 [25 lpp.]. doi:10.2903/j.efsa.2013.3349.

(3) Pārtikas kodeksa komitejas ziņojumi par pesticīdu atliekām ir pieejami: http://www.codexalimentarius.org/download/report/777/REP12_PRe.pdf Kopīgās FAO un PVO pārtikas standartu programmas pārtikas kodeksa komisija. II un III papildinājums. Trīsdesmit piektā sesija, Roma, Itālija, 2012. gada 2.-7. jūlijs.

(4) Zinātniskais atbalsts ES nostājas sagatavošanā Pārtikas kodeksa komisijas par pesticīdu atliekām (CCPR) 44. sesijā. EFSA Journal, 2012; 10(7):2859 [155 lpp.]. doi:10.2903/j.efsa.2012.2859.